අන්තර් සමාජ ‘ඒ’ කොටසේ කැල්ටෙක්ස් කුසලාන රගර් තරගාවලියේ සූරතාව නොකඩවා 11 වන වරටත් හිමි කර ගනිමින් මෙරට රගර් පිටියේ ආධිපත්‍යය තවදුරටත් රැකගැනීමට මහනුවර ක්‍රීඩා සමාජය ඊයේ (14) සමත්විය.ශ්‍රී ලංකා රගර් සංගමය විසින් සංවිධානය කරනු ලැබූ අන්තර් සමාජ ‘ඒ’ කොටසේ කැල්ටෙක්ස් රගර් තරගාවලියේ කුසලානය සඳහා වූ දෙවැනි වටයේ අවසන් තරගය ඊයේ නිත්තවෙල පිටියේදී මුහුණ දුන් මහනුවර පිල එහිදි හැව්ලොක්ස් පිල ලකුණු 23-12ක් ලෙස පරාජය කරමින් කැල්ටෙක්ස් කුසලානයට හිමිකම් කියූ අතර නාවික හමුදාව ප්‍රථම වරට කැල්ටෙක්ස් කුසලාන තරගාවලියේ අනුසූරතාව අත්කර ගැනීමට සමත්විය.නිත්තවෙල ක්‍රීඩා පිටියේ පැවැති මේ තරගයේ පළමු භාගය නිමා වන විට ලකුණු 15-7ක් ලෙස පෙරමුණේ සිටියේද මහනුවර පිලයි.මහනුවර පිල ලැබූ ලකුණු 23 ගෝල 1ක් උත්සාහක දිනුම් 2ක් හා දඬුවම් පහර 2කින් සමන් විත වූ අතර හැව්ලොක්ස් පිල ලබාගත් ලකුණු 12ට ගෝල 1ක් හා උත්සාහක දිනුමක් ඇතුළත් විය.